گوتھک فکشن

گوتھک فکشن فکشن کی ایک قسم ہے جس میں عموماً عہد وسطی کے قصے ہیں جن میں پوشیدہ رستے، مخفی تہ خانے، بھوت اور بہت سے فوق فطرت عناصر ہیں جن سے دلوں پر ہلکا سا خوف طاری ہوجاتا ہے۔

گوتھک ناولوں میں اکثر کہانی کا ماحول تاریک اور خوفناک ہوتا ہے۔ جیسے سنسان قلعے پرانے قبرستان یا ویران جگہیں وغیرہ کا ذکر ہوتا ہے۔ ایسی جگہوں پر بھوت چڑیلیں یا پر اسرار قوتوں کا ہونا لازم ہوتا ہے۔ انداز بیاں سے تجسس اور خوف کو ابھارا جاتا ہے اور عموماً اختتام المناک ہوتا ہے۔

بعض دفعہ رومان بھی پایا جاتا ہے۔ اس کی تاسیس کا سہرا انگریزی مصنف ہوریس والپول کو جاتا ہے کہ جب انھوں نے قلعہ اوٹرانٹو کے نام سے ناول لکھا۔ گوتھک فکشن ایک پر لُطف دہشت کا مزہ دیتا ہے جبکہ ساتھ ساتھ رومانوی افسانوی سرور بھی۔ یہ سب ہوریس کے زمانے میں نیا تھا۔ انگلینڈ میں اس کا آغاز اٹھارہویں صدی کے دوسرے حصے میں ہوا جب ہوریس کے بعد کلارا ریو، این ریڈکلف، ولیم تھامس بیکفورڈ اور میتھیو لیوس وغیرہ نے اضافہ کیا۔

 تاریخ 
جس دور میں ناول نے حقیقت پسندی کا رُوپ دھارا اسی دور میں یورپ میں گوتھک ناولوں کا رواج بھی شروع ہو گیا۔ اس قسم کے ناولوں میں رومان بھرپور ہوتا تھا لیکن کہانی کے کردار جیتے جاگتے انسان ہوتے تھے، جو زیادہ تر بڑے آدمی تھے۔

اس صنفِ ناول کا موجد ہوریس والپول کو سمجھا جاتا ہے، جنھوں نے 1764ء میں ’’دی کیسل آف اوٹرینٹو‘‘ شائع کیا۔ اس کے بیس سال بعد ’’واثق‘‘ منظرِ عام پر آئی جس کے مصنف ولیم بکفورڈ تھے۔ گوتھک ناول کی ضرورت اس لیے محسوس کی گئی کہ عام قاری کی دلچسپی حقیقت اور غیر حقیقت دونوں میں ہوتی ہے۔ گوتھ مشرقی جرمنی کے وہ قبائل تھے جنھوں نے قدیم مسیحی حکومتوں کے زوال کے دور میں یورپ میں غلبہ حاصل کیا۔ انھی قبائل سے منسوب طرزِ تعمیر کو گوتھک آرکیٹیکچر کہا گیا، جس کی مثالیں قرون وسطی کی گوتھک طرز میں بنی ہوئی عمارتوں میں دیکھی جا سکتی ہیں۔ ہوریس والپول نے لندن کے قریب اسٹرابیری ہل، ٹوئیکنہم میں رہائش اختیار کی، جو گوتھک طرز کا ایک محل تھا۔ شاید اسی لیے اس کے طرزِ تحریر کو گوتھک ناول کا نام دیا گیا۔ اس قسم کی ناولیں انیسویں صدی عیسوی تک لکھی جاتی رہیں۔ ان کا پس منظر عموماً ایسی سنسان اور پرانی عمارتیں ہوتی تھیں جنھیں بھوتوں کا مسکن سمجھا جاتا تھا۔ ان ناولوں میں وحشت، خوف اور پُراسراریت غالب ہوتے تھے۔ گوتھک ناولوں کے اثرات چارلس ڈکنز کے ’’بلیک ہاؤس‘‘، میری شیلے کے ’’فرینکنسٹائن‘‘ اور چارلس میچورن کے ’’دی فیٹل ریونج‘‘ میں واضح طور پر محسوس کیے جا سکتے ہیں۔ بیسویں صدی میں بھی ایسی کچھ تخلیقات سامنے آئیں، جیسے مرون پیک کی ’’ٹائٹس گرون‘‘ (1974ء) اور ’’گورمن گھاسٹ‘‘ (1950ء)، لیکن نئے ادبی رجحانات کے تحت اس صدی میں گوتھک ناولوں کو سنجیدہ ادبی حلقوں میں زیادہ اہمیت حاصل نہ ہو سکی۔ اردو ادب میں بھی گوتھک طرز کے اثرات دکھائی دیتے ہیں۔ بیسویں صدی میں متعدد ایسی ناولیں لکھی گئیں، لیکن یہاں بھی یہ صنف سنجیدہ ادب میں مقبول نہ ہو سکی اور زیادہ تر ڈائجسٹوں کے قصوں تک محدود رہ گئی۔

 حوالہ جات 

زمرہ:اصناف ادب
زمرہ:اصناف سائنس فکشن
زمرہ:گوتھک فکشن
زمرہ:اصناف ہیبت ناک